ஏதாவது இஸங்கள் சார்ந்து இந்நாவ லில் அர்த்தம் தேடுகிறவர்கள் ஏமாறக்கூடும். பெரும் படைப்பாளி எப்போதும் வடிவம்மை அக்கணத்தில் என்ன நினைக்கிறாள் என்றுதான் பின்தொடர்வான். அவளை பெண் என்று டைப் ஆக்கி பெண்ணியம் பேச வைக்கமாட்டான். அதில் சிருஷ்டிகரம் இருக்காது. அரட்டைதான் இருக்கும் . இந்நாவலை எந்தகோட்பாட்டு அடைப்புக்குள்ளும் சிக்கவைக்கமுடியாது. இதில் மனிதர்கள்தான் இருக்கிறார்கள். ஒரு ரெளடியைப் பற்றி எழுதுகிறபோது ரெளடியாகவும் ஒரு விபச்சாரியைப் பற்றி எழுகிறபோது விபச்சாரியாகவும் மாறாத படைப்பாளிகளின் படைப்புகளை கலை பொருட்படுத்தாது. தமிழ் எழுத்தாளர்கள் அநேகம் பேர் ‘கண்டு ‘சொல்கிறார்கள். ‘மதிப்பீடு ‘ செய்கிறார்கள் . அப்படி சுய மதிப்பீடுகளுக்கு சற்றும் இடம் கொடாமல் ஆழமான படைப்பாற்றலைத் தன் போக்கில் தேடவிட்டுப் பின்தொடரும் எழுத்தாக்கம் இந்த நாவல் முழுக்க விரிந்தபடியே இருக்கிறது.